b'\n_START_ARTICLE_\nBioadheziv\n_START_SECTION_\nVedenjska ekologija\n_START_PARAGRAPH_\nOrganizmi izlo\xc4\x8dajo bioadhezive za pritrjanje na podlago oz. kolonizacijo povr\xc5\xa1in (bakterije, alge, glive, \xc5\xa1koljke in raki viti\xc4\x8dnjaki, klopi), izgradnjo dolo\xc4\x8denih struktur ali prepreko (\xc5\xbeu\xc5\xbeelke in njihovi stadiji razvoja, tj. bube in li\xc4\x8dinke, ter nekatere ribe, kot je navadni zet, in nekateri mnogo\xc5\xa1\xc4\x8detinci), ter plenjenje (pajki in kremplji\xc4\x8darji) in obrambo (brizga\xc4\x8di in \xc5\xbeabe rodu Notaden). Nekateri bioadhezivi so zelo mo\xc4\x8dni, kot npr. pri odraslih viti\xc4\x8dnjakih, kjer zna\xc5\xa1a adhezija na trdo povr\xc5\xa1ino okoli 9,3 x 10\xe2\x81\xb5 N/m\xc2\xb2.\n_START_SECTION_\nZa\xc4\x8dasna adhezija\n_START_PARAGRAPH_\nHidrogeli, ki jih organizmi izdelujejo za za\xc4\x8dasno adhezijo, so sestavljeni iz razli\xc4\x8dnih biopolimerov, kot so proteini, ogljikovi hidrati, glikoproteini in glikozaminoglikani (GAG), in delujejo na osnovi \xc5\xa1ibkih medmolekularnih silah in zvijanja struktur polimerov. Organizmi, kot so pravi morski pol\xc5\xbei (Patellogastropoda) in morske zvezde, uporabljajo kot pomo\xc5\xbeno snov za premikanje in pritrjanje na povr\xc5\xa1ine, ugodne za kolonizacijo (opazno pri mladih organizmih). Slabo lepljivi in elasti\xc4\x8dni bioadhezivi, ki so ob\xc4\x8dutljivi na pritisk, so primerni bolj za obrambo (npr. pri brizga\xc4\x8dih) in plenjenje (npr. pri pajkih).\n_START_SECTION_\nTrajna adhezija\n_START_PARAGRAPH_\nVeliko trajnih adhezivov vklju\xc4\x8duje trdno vezavo preko kovalentnih vezi. Tako nekatere alge in morski nevreten\xc4\x8darji izdelujejo polifenolne proteine, ki vsebujejo molekule L-3,4-dihidroksi-fenolalanina (L-DOPA), podobne molekule pa so prisotne tudi pri proteinskem ovoju na jaj\xc4\x8decah bogomolk (ooteka). L-DOPA deluje med drugim kot kelator kovinskih ionov, pri \xc4\x8demer so pomembni predvsem \xc5\xbeelezovi ioni: tako je kompleks Fe(L-DOPA\xe2\x82\x83) pri nekaterih rakih \xc5\xbee zadosten za trdno vezavo, vendar pa v splo\xc5\xa1nem \xc5\xbeelezovi ioni katalizirajo oksidacijo L-DOPA, pri \xc4\x8demer nastanejo reaktivni kinonski prosti radikali, ki tvorijo kovalentne vezi.\n_START_SECTION_\nKomercialna uporaba\n_START_PARAGRAPH_\nTrenutno se bioadhezive uporablja v razli\xc4\x8dne namene, kot so lesni adhezivi, osnovani na bakterijskih eksopolisaharidih, adhezivni proteini iz \xc5\xa1koljk, ki se uporabljajo pri eksperimentih za pritrjanje celic ali tkiv na plasti\xc4\x8dne povr\xc5\xa1ine, kirur\xc5\xa1ko lepilo za ortopedske namene ali kot hemostatik (sredstvo za zaustavljanje krvavitev) ter za bolj\xc5\xa1o absorpcijo zdravil pri manj\xc5\xa1ih odmerkih.'